**«I Wanna»** (norsk oversettelse: *jeg vil*), opprinnelig kalt **«I Wonna»**, er en latvisk latino-inspirert popsang som vant Eurovision Song Contest 2002 for Latvia. Sangen ble fremført av Marija Naumova under artistnavnet *Marie N*. Hun hadde laget låten sammen med Marats Samauskis. Dette var Latvias første seier i konkurransen, men sangen floppet kommersielt etter seieren. Den tok seg ikke inn på noen av hitlistene i Vest-Europa og er en av de minst suksessfulle vinnerlåtene gjennom Eurovision-historien.

Eurovision Song Contest
-----------------------

Sangen deltok i den latviske finalen i Ventspils 2. mars 2002, da med tittelen «I Wonna». I telefonavstemningen vant sangen en klar seier med 26 561 stemmer og ble Latvias bidrag til Eurovision Song Contest i Tallinn lørdag 25. mai samme år.

I den internasjonale finalen hadde sangen skiftet tittel til «I Wanna», og Marija Naumova kalte seg nå *Marie N*. Sangen var det 23. og nest siste bidraget ut på scenen i Tallinn, og sangen skilte seg ut på grunn av fremføringen. Marie N startet sangen iført en hvit dress og en hatt som en av danserne fjernet. Underveis i sangen kledde danserne av henne plagg og for plagg, og under hadde hun en kort, rød kjole. På slutten av sangen, dro danserne i kjolen slik at den gikk hele veien ned til føttene.

Det friske dansenummeret gjorde trolig at seerne husket sangen, og i avstemningen kjempet Latvia en tett kamp om seieren med Malta. Ikke før Litauen stemte som siste land, ble det klart at «I Wanna» vant konkurransen med 176 poeng – 12 poeng foran Malta. Latvia fikk fem 12-poengere, men forholdsvis lave poeng fra Norden: Sverige ga 5 poeng, Finland 6 og Danmark 7. Norge deltok ikke i Eurovision Song Contest dette året på grunn av sisteplassen året før.

Dette er den eneste gangen Latvia har vunnet Eurovision Song Contest.

Etter Eurovision
----------------

I likhet med «Everybody» som vant konkurransen året før, var «I Wanna» en uventet vinner som ble fort glemt etter konkurransen. Faktisk dukket den ikke opp på noen av singellistene i Vest-Europa. Bare i belgiske Flandern dukket den opp på singellisten – men utenfor den offisielle Ultratop 50. I stedet dukket den opp som nummer 15 på utfordrerlisten Ultratip, altså sanger som ligger rett under den offisielle topp 50-listen.

Marie N fikk imidlertid en relativt suksessrik karriere i Latvia, og året etter var hun programleder for Eurovision Song Contest i Riga.

Listeplasseringer
-----------------

| Liste (2002) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia Flandern (Ultratip) | 65\* | 2 | 20. juli 2002 |

Referanser
----------

1. ↑  «Marie N\* ‎– I Wanna». Discogs.com. Besøkt 26. februar 2017.
2. ↑  «Eurovision Song Contest 2002». eurovision.tv. Besøkt 26. februar 2017.
3. ↑  «Eurovision Song Contest 2002». eurovision.tv. Besøkt 26. februar 2017.
4. 1 2  Jon O'Brien (13. mai 2016). «21st Century Eurovision winners: Where are they now?». Metro.co.uk. Besøkt 26. februar 2017. «I Wanna, is reportedly the smallest Eurovision hit ever»
5. ↑  «Worst Eurovision Winners Ever». The Eurovision Times. Besøkt 26. februar 2017.
6. ↑  «Latvian National Final 2002». National Finals Pages. Besøkt 26. februar 2017.
7. ↑  «Opptak av 'I Wanna' fra Eurovision Song Contest 2002». ETV/EBU via YouTube. 15. mai 2007. Besøkt 26. februar 2017.
8. ↑  «Eurovision Song Contest 2002 – Scoreboard». eurovision.tv. Besøkt 26. februar 2017.
9. 1 2  Hung, Steffen. «Marie N – I Wanna». *ultratop.be*. Besøkt 26. februar 2017.

| Utmerkelser og prestasjoner |
| --- |
|
| Forgjenger :**«Everybody» av Tanel Padar, Dave Benton og 2XL**

 | **Vinner av Eurovision Song Contest**2002 | Etterfølger :**«Everyway That I Can» av Sertab Erener** |
|
| Forgjenger :**«Too Much» med Arnis Mednis**

 | **Latvias bidrag i Eurovision Song Contest**2002 | Etterfølger :**«Hello from Mars» med F.L.Y.** |